Taman Melati

Taman Melati ialah sebuah kawasan perumahan di bahagain timur laut Kuala Lumpur, Malaysia. Taman Melati merupakan salah sebuah petempatan yang terletak di dalam Mukim Setapak, sebuah mukim yang berada pada bahagian utara Wilayah Persekutuan Kuala Lumpur. Kedudukan Taman Melati merupakan sebahagian daripada pinggir bandar Kuala Lumpur, yang terletak pada bahagian timur laut Kuala Lumpur dan sangat berdekatan dengan sempadan antara Daerah Gombak, iaitu sebuah daerah di negeri Selangor. Dalam segi pentadbiran tanah, Taman Melati terletak di kawasan Mukim Setapak. Taman Melati terletak berhampiran dengan Taman Cemerlang di bahagian barat daya, KL East di bahagian timur laut, Kampung Setia Jaya dan Kampung Bumi Hijau di bahagian timur, Taman Bunga Raya dan Seksyen 2 Wangsa Maju di bahagian tenggara, Taman Setapak Indah dan Kem Wardiebun di bahagian selatan, dan Kampung Gombak Setia di bahagian barat. Pengangkutan Persiaran Pertahanan ialah jalan raya utama di Taman Melati. Sebelum dikenali sebagai Persiaran Pertanan, ia dikenali sebagai Jalan Tumbuhan. Jalan raya ini selari dengan landasan bertingkat bagi LRT Kelana Jaya, dan mengunjur dari persimpangan Jalan Genting Klang dan Jalan 1/27A di barat laut Wangsa Maju ke Jalan Taman Melati 1/5 di Taman Melati. Lampu isyarat di persimpangan Jalan Madrasah–Persiaran Pertahanan mula dibina pada tahun 2002. Kerja-kerja pembinaan telah dilaksankan oleh Dewan Bandaraya Kuala Lumpur. Jalan Taman Melati 1 (atau Jalan Melati) juga merupakan jalan raya utama di Taman Melati, menghubungkan pengguna dari Persiaran Pertahanan di barat daya dengan Jalan Lingkaran Tengah 2 Kuala Lumpur (MRR2; sebahagian daripada Laluan Persekutuan Malaysia 28) di timur laut dengan melewati kelompok rumah teres dan pangsapuri. Kedua-dua jalan raya ini pernah ditutup bagi semua kenderaan untuk tempoh sementara waktu bagi memberikan laluan kepada pembinaan LRT Kelana Jaya. Bagi perkhidmatan pengangkutan awam, transit aliran ringan berkhidmat di Taman Melati. Laluan Kelana Jaya menelusuri kawasan taman perumahan ini di sepanjang Persiaran Pertahanan dan Jalan Taman Melati 1/5, dan membuat perhentian di sebuah stesen yang dikenali sebagai Stesen LRT Taman Melati. Stesen ini terletak di antara Stesen LRT Gombak dan Stesen LRT Wangsa Maju, dan terletak berdekatan dengan persimpangan Jalan Madrasah dan Jalan Taman Melati 1. Stesen LRT Gombak pula terletak di utara Taman Melati, dan menjadi terminal utara Laluan Kelana Jaya. Bas Rapid KL berkhidmat di Taman Melati, di bawah Koridor Jalan Pahang. Laluan bas T202 (LRT Taman Melati–Taman Melewar) merupakan laluan bas perantara LRT Kelana Jaya, yang menyediakan kesalinghubungan penduduk di Taman Melati untuk batuan pertama dan akhir ke stesen LRT. Infrastruktur Pendidikan Sekolah Kebangsaan Taman Melati (SK Taman Melati) menyediakan pendidikan rendah bagi penduduk Taman Melati. Sekolah ini terletak berdekatan dengan persimpangan Jalan Melati Utama 1 dan Jalan Melati Utama 2, di tenggara Taman Melati. Sekolah Menengah Kebangsaan Taman Melati (SMK Taman Melati) menyediakan pendidikan menengah bagi penduduk Taman Melati. Sekolah ini terletak di Jalan Melati Utama 2, berdekatan dengan persimpangan Jalan Taman Melati 1, di tenggara Taman Melati. Rujukan